## El Consell aprova el decret llei de mesures urgents d’intervenció administrativa ambiental

*** El decret llei modifica les lleis autonòmiques sobre prevenció, qualitat i control ambiental, taxes i contaminació acústica
* La modificació respon a la necessitat d’agilitzar tramitacions administratives, evitar duplicitats i regular autoritzacions per a garantir un nivell de protecció ambiental adequat**

El Consell ha aprovat el decret llei de mesures urgents en matèria d’intervenció administrativa ambiental, que modifica i introduïx canvis i millores en la Llei de prevenció, qualitat i control ambiental d’activitats en la Comunitat Valenciana, així com en la Llei de taxes i la Llei de protecció contra la contaminació acústica.

Estos canvis es justifiquen per la necessitat d’abordar diversos aspectes fonamentals per a millorar l’eficiència i la sostenibilitat del sector en el marc del Pla de simplificació administrativa de la Generalitat.

En este sentit, es busca ajustar els temps de tramitació administrativa, adaptant-los a les necessitats actuals del sector productiu, mitjançant la incorporació de noves ferramentes tecnològiques i metodològiques que permeten agilitzar els processos d’autorització.

Així, es pretén facilitar una major rapidesa en l’aprovació de projectes, sense que això implique comprometre les mesures preventives essencials.

D’altra banda, les modificacions que introduïx el decret també estan enfocades a enfortir la protecció de l’entorn natural i fer-lo compatible amb el desenrotllament econòmic.

Es pretén regular de manera més efectiva la compensació i reversió dels impactes en el medi ambient i en la societat derivats dels projectes sotmesos a avaluació, a fi de promoure un desenrotllament més responsable i sostenible.

**Llei de prevenció, qualitat i control ambiental**

La Llei de prevenció, qualitat i control ambiental d’activitats en la Comunitat Valenciana que coordina els tràmits de l’autorització ambiental integrada (AAI) i l’avaluació d’impacte ambiental és la principal norma que serà reformada.

El nou decret llei aprovat pel Consell agilitzarà el procés perquè les actuacions passades i futures estiguen d’acord amb les autoritzacions administratives i les declaracions d’impacte ambiental, amb l’objectiu d’evitar uns possibles llimbs jurídics i facilitar la regularització de projectes.

Amb esta modificació, es pretén també actualitzar la via sancionadora de manera que, quan un projecte s’haja executat sense l’avaluació ambiental corresponent, a més de la sanció econòmica, s’impose l’obligació de realitzar l’avaluació dels possibles efectes significatius sobre el medi ambient a través dels procediments previstos en la legislació en matèria d’avaluació d’impacte ambiental.

En segon lloc, el decret establix que les activitats d’ús hospitalari i educatiu, com que tenen caràcter essencial i amb escassa incidència ambiental, passaran a regular-se mitjançant una declaració responsable per a agilitzar els diferents processos.

**Llei de taxes**

Per la seua banda, la Llei de simplificació administrativa ha ampliat les entitats autoritzades per a emetre la certificació documental acreditada, facilitant els tràmits de les AAI i anant més enllà de l’enfocament inicial que limitava esta certificació als col·legis professionals per a agilitzar tot el procés. Com a conseqüència, és necessari modificar la Llei de taxes per a estendre les bonificacions en les quotes dels servicis administratius d’intervenció ambiental a altres entitats col·laboradores.

**Llei de protecció contra la contaminació acústica**

Finalment, el decret també introduïx canvis en la Llei de protecció contra la contaminació acústica per a solucionar conflictes i duplicitats que afecten l’eficiència administrativa.

Amb la nova norma s’impulsa la creació de zones de transició acústiques entre usos diferents, amb possibles exempcions en àrees més sensibles si es complixen condicions específiques. En determinades zones industrials es podrà també avaluar el soroll de manera conjunta, compartint la responsabilitat entre totes les activitats implicades.

Fecha: 07/05/2025